30.09.2018

Искра Тасевска

**ПОЛИФОНИЈА (ПОЛИФОНИСКИ РОМАН).** Полифонијата претставува еден од најпознатите поими во теориско-методолошката парадигма на Михаил Бахтин и на неговиот кружок. Во првата глава од неговото дело *Проблеми на поетиката на Достоевски*, Бахтин ја објаснува полифонијата како нов начин на уметничко мислење, односно нов модел на светот, изграден врз основа на преобразбата на традиционалните формални елементи. Понатаму, полифонијата како конструктивен принцип се доведува во релација со повеќегласноста, односно со „мноштвото самостојни и неслеани гласови и свести“ (Bahtin, 2000: 8), која е особено карактеристична за романот како жанр. Природата на романот, односно неговата сложеност и хибридност, ги овозможува различните структурни поместувања. Бахтин во дијалошка форма ги развива своите аргументи за полифонијата, отфрлајќи го доминантниот филозофски монологизам во книжевната теорија, кој главно приклонува кон антиномијата и кон дијалектиката. Укажувајќи на ставовите на Ото Каус за романите на Достоевски, кои се составени од разнороден материјал и содржат мноштво идеолошки позиции во својата структура, Бахтин ја потенцира поврзаноста на полифонискиот роман со капитализмот, бидејќи тој е отворен кон поставувањето на различните социјални тонови и акценти на општествената сцена.

Полифонијата, која значи истовремено постоење на мноштво гласови и свести, автономни и самостојни, без да се претопат (и слеат) едни во други, Бахтин ја разгледува и во историска смисла. Елементи на ваков вид уметничко мислење и моделативна преобразба можат да се забележат и кај Шекспир и Балзак, но тие се расфрлани низ нивното творештво и не добиваат функција на самостоен конструктивен принцип кој ги организира нивните дела. Веројатно најинспиративна е споредбата на полифонијата и на полифонискиот роман со музичкиот контрапункт односно премин, која Бахтин ја презема од Леонид П. Гросман, потенцирајќи дека контрапунктот ги осветлува различните гласови кои „пеат на иста тема“.

Разбирањето на поимот „полифониски роман“ за Бахтин најпрво претпоставува отфрлање на ограничените монолошки толкувања на делото на Достоевски. Романот на Достоевски е „над личниот стил и над личниот тон“ (Bahtin, 2000: 17), а тоа истовремено значи дека единството кое се наоѓа во неговите дела е од поинаков вид. Бахтин прави конкретна разлика меѓу единството на вредносни акценти, гласови, свести и аксиолошки позиции во дотогашните романи, наспрема нивната неслеаност (полемичност) во делото на Достоевски. Таа анализа Бахтин ја проширува и кон жанровските и „сижејно-композициските карактеристики“ на делата на Достоевски. Во овој период Бахтин детално ја истражува релацијата на авторот и на „јунакот“ во уметничкото дело, како и нејзиното влијание врз жанрот. Од една страна, ликот (јунакот) во делата на Достоевски не соодветствува на јунакот од биографскиот роман, кој е поврзан со средината во која е портретиран, целосно ограничен и определен од неа. Од друга страна, непределеноста на јунакот на Достоевски, во индивидуална и во општествена смисла, го приближува кон јунаците од авантуристичките романи, па затоа критичарите сметаат дека Достоевски ги користи постапките на авантуристичкиот и на булеварскиот роман. Сепак, Бахтин ја дополнува таа перспектива со истакнување на важноста на идејата во романите на Достоевски, бидејќи авантуристичкото сиже е во функција на „проверување на идејата и на човекот на идејата: то ест на ʼчовекот во човекотʻ“ (Bahtin, 2000: 100).

Во *Забелешките*, кои Бахтин ги пишува во периодот од 1920 до 1950 година, а кои се посветени на различни теми, природата на полифониската незавршеност се осветлува и во корелација со реторичкиот говор. Во реториката за првпат се промислува релацијата на сопствениот наспрема туѓиот говор, но истовремено се потцртува и огромната улога на третиот учесник, кој објективно го засведочува таквиот говор. Примерот кој го дава Бахтин метафорично се однесува на природата на делото на Достоевски – големиот инквизитор на Достоевски е реторичката моќ, власта, додека замолчениот Христос ја носи незавршеноста на дијалогот и неговиот огромен потенцијал (Бахтин, 1986: 527-528).

Разбирањето на полифонијата се збогатува со дополнителни нијанси преку искажувањата на критичарите кои го толкуваат делото на Бахтин. Гери Сол Морсон забележува дека полифонијата, на одреден начин, значи „какофонија“, односно конфликт на различните општествени и јазични подгрупи, кои бараат сопствена реализација на општествената сцена (Saul Morson, 1986: 124). Од друга страна, полифонијата како поим е директно поврзан со дијалогизмот и со интертекстуалноста, кој е подоцнежен термин. На тоа укажува Цветан Тодоров кога вели дека Бахтин, преку интерпретирањето на делото на Достоевски, ги осветлува интертекстуалните релации на исказите (Todorov, 1981: 77).

Bahtin 2000. Бахтин 1986. Saul Morson 1986. Todorov 1981.

**Референтна литература:**

Bahtin, M. M. 2000. *Problemi poetike Dostojevskog*. Prev. Milica Nikolić. Beograd: Nolit.

Saul Morson, G. 1986. Tolstoy’s Absolute Language. In G. S. Morson (Ed.), *Bakhtin: Essays and Dialogues on His Work* (pp. 123-143). Chicago and London: The University of Chicago Press.

Todorov, T. 1981. *Mikhaïl Bakhtin le principe dialogique*. Paris: Édition du Seuil.

Бахтин, М. М. 1986. Заметки. В С. Г. Бочаров и В. В. Кожинов (Сос.), *Литературно-критические статьи* (509-531 стр.). Москва: Художественная литература.

И. ТАСЕВСКА